merdeka: PEUNYATAAN UMUM TEUNTANG HAK-HAK ASASI MANUSIA\nAssalammualaikum meunan ulon kheun watee bi saleuem meureumpok gata wa alaikum salaam balaih gata kheun geutanyoe taseunyom rumeh lagoina lon puphon ladju meukeusud ulon keunoe ulon tron meurumpok gata lon peutrok haba suai paleng phon Peunyataan Umum Hak-Hak Asasi Manusia. Tiep ureueng lahee dengon hak-hak droe kareuna geutanyoe bangsa manusia hak-hak muteulak njang saban keu barangso djih, lon ngon gata droe sama mulia Peusyarikatan Bangsa-Bangsa (PBB) kana "komitmen" meunan keuh dikheun lee awak lua dijunjong diseu-on dilindong dipeutheun peunyuloh ureueng haroik merdeka. Pane "komitmen" bak awai phon, puteh licen lon neulop sion-on Piagam Peusyarikatan Bangsa-Bangsa di sinan dikheun keuyakinan geutanyoe bandum keu nyan hai aduen Hak Asasi Manusia. Cempala kuneng jipoue ue baroh cicem ceudaih jroh ceungklak lagoina uroe ka beungoh djanji ka putoih mat bak kukoih Hak Asasi Manusia.\nTa bileueng-bileueng ranub lam puan han trok deulapan di dalam raga ta timang-timang Peunyataan Umum nyan na tujoh bilangan paleng utama;\nTeuseubot bak phon "martabat alamiah" hak nyang pantaih makheulok manusia hak-hak nyang saban dan muteulak sah teumpat teumeuduek "keumeurdekaan, keuadilan, perdamaian dunia";\nSuai keudua nyang ditimang-timang dipandang hana yum ureueng abeihna leu that buet awak nyan, lagee binatang beungeh meuradang hatee manusia;\nRasa teumakot tiep uroe sabee udep ngon matee hana leu bida ho ho nyang tajak hana bebaih lee sang donya nyoe ka akhee tamong nuraka meubacut hana yum di nyawong ureueng puepue meulinteung dilaboih saja nyan keuh seubab nyan hai teungku peu nyum seurata ureueng haroih merdeka;\nSuai leumboi lhee cuba timang lom atoe ngon hukom hak asasi manusia nyang keuh cara peuteunang kaom liwat Peusyarikatan Bangsa-Bangsa keupeuet diseubut peukong hubongan ngon dan rakan di leu neugara nyang keulimong, kheun Piagam nyan peuyakin bandum keu hak asasi manusia nyang keulimong, haroih tapeutrang hak-hak geutanyoe bek eunteuk meucawo meuraba-raba;\nSuai martabat hareukat umat nyoe hak seunaroe bandum manusia inong ngon agam duek bak saree jeuet mangat tapikee keumajuan beusama udep leubeh geot keu seurata ulee supaya bek meupakee seusama syedara;\nSuai keunam bandum seupakat dong bak rapat deungon PBB bandum bangsa suara ka bulat junjong that-that hak asasi nyang keutujoh, bak muphom beuthat leubeh meukarat bebaih merdeka nyang paleng peunteng bah peuteupat cara peuseulamat djanji nyang kana djinoe meulangkah ke\nsuai nyang ka kayem ta kheun-kheun hak asasi bandum umat manusia Peunyataan Umum nyan keu ukoran umum keu tiep-tiep bangsa seugala neugara nyoe tamuphom Peunyataan nyan dum jeuet tasuson sion-on bandum reuncana nyang diseubot-seubot nibak phon-phon tabi keu kaom ajaran ngon didekan nyata deungon nyan geutanyoe maken tamuphom hak-hak kaom keu bebaih merdeka lom nibak nyan peureulee leubeh tapeumaju leubeh tapeumeusyeuhu dari nyang kaka leubeh dimuphom le kaom, leubeh diaku takheun ibarat lampue dalam geulita.\nBandum manusia lahee bebaih merdeka deungon hak ngon martabat nyang sama. Ngon akai taseumikee, ngon atee tameurasa bandum geutanyoe lagee syedara.\nTiep ureueng na hak saban bandum bebaih lam grak, bebiah lam bicara meunan keuh dikheun lam Peunyataan Umum Peureulee that-that tapham wahee syedara Peunyataan PBB nyan hana keucuali rupa ngon hi, puteh ngon itam inong ngon agam, brok ngon tari dipandang sahi uroe ngon malam.\nBasa, agama, sukee ngon bangsa hana dipeubida, meunan tjit sikap politek pangkat, hak milek, gasien ngon kaya dipandang seurupa, wahai pocut adek keududukan politek, hukom nangroe ureueng sidroe-droe (merdeka, jajahan, atawa seuteungoh jajahan) hame ditilek dan disidek, hanjeuet dihiroe duek bak sajan, dong pih bak saban.\nUreueng droe-droe bak jameun jinoe hanjeuet boh ato keu ureueng lingka kareuna na hak udeep droe di dalam donya hame tapeukarue wahee syeedara.\nHana sidroe ureueng bak jameun jinoe jeuet boh atoe keu ureueng lingka (tapeubudak, taprah, tajajah, tapeurugoe) buet nyan dilarang jinoe ngon teuma.\nTan sidroe ureueng patot tasiksa jeuet tadeura peuturot palak atawa tahukom ban-ban na hawa atawa tahina ban-ban na galak.\nTiep-tiep ureueng tjit na hak droe na hak meungaku di keue hukom tapeulaku ureueng nyan sebagoe pribadi droe hanjeuet beurangsoe tapubuet nyang kon-kon.\nTiep ureueng saban bak mata hukom salah ngon beuna ta kalon teuma tiep ureueng na hak lindongan hukom tan na bida deungon laen manusia. Patot hai rakan tanyoe tapuphom hanjeuet hai ampon tapeubida-bida jelaih nyan meuneuntang Peunyataan Umum Teuntang Hak-Hak Asasi Manusia.\nTiep ureueng na hak teurimong nyan le ureueng carong dikheun "pemulihan efektif" dari nyang diseubut "pengadilan nasional yang kompeten" yakni keu seugala tindakan nyang meulangga "hak-hak fundamental" nyang dijok ke gob nyan le undang-undang dasa atawa hukom.\nHana sidroe ureueng hai cutwa inseun jeuet ban seuwenang-wenang didrop ngon ditheun atawa diboh dipeuaseng di uteun di rimba atawa dengan laen cara nyang tak semeuna-meuna.\nBandum ureueng, hai teungku raja ateueh peuradilan na saban hak peuradilan nyang adee ngon teubuka lee peungadilan bebaih hana meumihak.\nBarangasoe didakwa lee hukom hanjeuet hai kaom tapeugah salah preh dilee peungadilan teubuka peugot putosan deungon jaminan djeulaih peungadilan bebiah.\nHana sidroe ureueng jeuet tapeusalah yoh goh jeulahh meulangga hukom Seubab salah ngon beuna goh lom sah yoh goh diputoh lee tuanku hakim.\nHukom nasional dan internasional pih dipeugah hanjeuet kheun salah watee buet nyan teujadi hanjeuet peubeurat hukoman si salah dari nyang haroih teujadi hai teungku sidi.\nTiep-tiep ureueng na hak dijak ho-ho nyang galak bandum ureueng na hak, hai cut adoe taduek lam bataih-bataih saboh nanggroe.\nTiep-tiep ureueng nak hak droe pinah dari saboih nanggroe u laen nanggroe teumasok nanggroe djieh keudroe dan wo teuma u nanggro droe.\nBandum ureueng deungon niet droe na hak weh u rantoe mita suaka nyan keuh cara wahei samlakoe tapeuplueng droe dari hukom rimba.\nTiep ureueng na hak maseng-maseng droe meugantoe nanggroe pat nyang suka meunan kheun PBB wahee pang nanggroe teuntang gantoe meugantoe warga neugara.\nHana barangsoe ban mangat asoe droe peubateu hak warga neugara ureueng sidroe-droe atawa ban-ban galak peutulak hak ureueng nyang meuganteo warga neugara lagee pinah seung.\nMeunyo ban bandum galak boh rambot hana lee lagot kuneng boh langsat meunyo inong ngon agam umu djih ka cot beudoh hai rakan meukawen leugat agam atawa inong kana hak djih hak meunikah ngon meukeuluarga. Hak meukawen ngon meuchree pih hana pandang bangsa, warga neugara ngon agama.\nureueng nyang meukawen, hai puteh licen ta kheun mungken ngon pilihan droe linto ngon dara baro peujatoh pilihan han jeuet jitham lee barangsoe.\nAyah, ma ngon aneuk-aneuk, nyoe na meunan takheun, hai aneuk teungku di barat saboh keusatuan alamiah masyarakat nyang mendasar, bandum na lindongan dari negara ngon masyarakat.\nNa hak ateueh atra bagi tiep-tiep ureueng sidroe-droe atawa beusama han jeuet dipeukaru le sidroe-droe ureueng.\nBandum geutanyoe bebaih tapeumeugah peuteubit peundapat hansoe jeuet ceugah informasi ngon asoe pikeran bebaih ta mita bebah teurimong ngon tapeutrok tan bataih wilayah.\nTiep ureueng na hak, wahei nyak intan ateueh keubebasan pikeran, agama ngon atee nurani teumasok meuganto agama atawa kepeucayaan meunan keuh dipeupham lee Peunyataan Umum PBB supaya meusampo, wahee samlakoe ajaran nyan haroih tapeuaja, tapubuet, tapeutaat, sidroe-droe atawa beusama, di keue umum atawa sidroe-droe ngon beurangsoe.\nBandum geutanyoe bebaih tapeumeugah bebah tasanggah, bebah tapeunyoe hana sidroe ureueng jeuet diceugah pue-pue nyang tapeugah ban saban uroe mita, teurimong ngon peutrok informasi dan asoe pikeran, pih hanjeuet soe tham pih bebah tangeui tiep media hana batasan di dalam nanggroe atawa lua rantoe.\nTanyoe pih na hak meusapat-sapat ta peuduek rapat ta peugah haba hanjeuet soe ceugah han jeuet soe umpat hanjeuet soe na tham ngon cara paksa.\nNa hak bak tanyoe beudong kumpolan meukawan-kawan ikot peumilu han jeuet soe paksa ikot kumpolan geutanyoe bebaih that-that bak tameuikue.\nMeunang ngon talo kon masalah jujor ngon ade paleng utama na hak taturot lam pameurintah meunyo nyoe ceudah pimpen neugara.\nNyang hanjeuet tatulak keuheundak rakyat lam bandum teumpat lam kuasa neugara keuheundak rakyat haruih peuteugah peundapat liwat peumilu nyang jujor, adee, bebah, rahasia peumilu meuseuti murnie ngon teutap umum, seudeurajat, bebaih ngon rahsia jeuet tjit ngon cara laen nyang sama mantap tapi nyang peunteng bebah ngon rahsia.\nTiep ureueng, seubagoe warga masyarakat na hak ateueh jaminan sosiai nyang utama ureueng nyang paleng meukarat bek tok dimita hareukat deungon meugadee nyang bandum peureulee demi martabat droe sidroe pribadi nyang timoh bebah merdeka rot useuha-useuha lam nanggroe ngon lua rantoe nyang diuroih ngon sumber daya tiep neugara.\nTiep ureueng na hak ateueh buet useuha bebah dipileh peu nyang jih suka jih pih na hak ateueh syarat-syarat buet nyang adee seureuta hak lindongan dari peunganggoran.\nTiep-tiep ureueng, hai agam meutuah, hanjeeut na diskriminasi dalam hai upah keu buet yang saban, beurat ngon ringan inong ngon agam hanjeuet na bida.\nTiep ureueng na hak peudong kumpolan dan tamong syarikat-syarikat seukeureuja nyang na nyan keuh cara peulindong droe dari kaom majikan nyang seuwenang-wenang.\nUreueng keureuja kon budak dolat nyang patoh bulat bak tuanku raja tanyo pieh na hak tameusyarikat keu tameumupakat ke seujahteura.\nTiep ureueng na hak ke tarap udeep jroh na jaminan keusehatan ke droe ngon aneuk binoe teumasok hak keu ie ngon bue, pakaian ngon rumoh keusejahteraan ngon jaminan sosiai haruih dihiroe jaminan pieh beuna ke awak menganggoe yang saket ngon cacat, trep ngon baroe nyang janda-janda ngon lanjot usia seureuta kaom nyang kureung beulanja.\nHak tiep aneuk tamong sikula, wahee ya ayah nyang hana biaya, paleng ubit sikula rendah peundidikan reundah meuseuti peuwajib supaya tiep aneuk sikula teureutib. Peundidikan teukeunik ngon jurusan haroih jeulah haruih teupeuhah luah keu ureueng lingka meunan cit lom peundidekan tinggi haroih cit keu ureueng lingka sama seukali.\nPeundidekan meuseuti peukeumang pribadi dan peukong peunghargaan hak asasi "Kebebesan fundamental" bek hana taturi bandum nyan saban peunteng lagee bu ngon ie.\nAneuk miet lagee ie biet ngon bue puteh suci murni lagee kertah goh teutuleh ureueng tuha, inong ngon agam, wajeb tapham awak nyan haroih dibimbeng watee pileh peundidekan.\nNyoe na sikula ureueng jeuet ceudah carong dipeugah seugala rupa seubab nyan peureulee na keubebasan peukeumang ileumee ngon keubudayaan.\nNyang hana mudah ta cipta karya karya ileumee, seuni, sastra ngon budaya uleh seubab nyan peureulee lindongan karya ilmiah, seuni, sasteura ngon budaya.\nTiep-tiep ureueng na hak ateueh saboih tatanan, sosial ngon internasional, meunan bak tapham lam tatanan nyan, hak-hak dan keubebasan lam Peunyataan nyo, peureulee teulaksana peunoh bak sajan.\nTiep-tiep ureueng, hai bungong kareueng na keuwajiban keu masyarakat luah masyarakat teumpat tiep-tiep ureueng peukeumang keupribadian ngon hana bataih.\nTiep-tiep ureueng na hak ngon keubebasan lam tapeujalan, meunan peureulee takheun tiep ureueng haroih tundok keu batasan-batasan yakni undang-undang ngon peuraturan tujuan undang-undang, taakue, tapeuhormat hak ngon keubebasan ureueng laen, dan keu tapeujalan syarat-syarat nyang adee lam akhlak, keutertiban, dan keseujehteraan umum lam masyarakat demokratis.\nHan jeuet na saboih dalam Peunyataan nyoe ta peusalah tafsee, hai bungong padee yakni meupeujok hak keu saboh neugara, keulompok atawa ureung si droe-droe. Yakni hak teulibat lam tiep keugiatan nyang meukeusud meupeurusak hak-hak ngon keubebasan nyang na dalam Peunyataan nyoe salah tafsee nyan hanjeuet na beu ubee ujung padee.\nposted by putrasamudra | 6:10 AM